stanford-oval/wikipedia huggingface dataset:
טעות (חוזה)
עקרונות בסיסיים

עילת הטעות מבוססת על כך שכדי להתקשר בחוזה דרושה הסכמה של שני הצדדים, המבוססת על הבנת תוכן החוזה והנסיבות שאפפו את כריתת החוזה.
העיקרון הבסיסי העומד מאחורי הכרת החוק בפגם הטעות הוא האיזון בין הגנה מפני התקשרות בהסכם מחייב עקב טעות לבין שמירה על ביטחון העסקאות ויציבות מוסד החוזה.
האפשרות לטעון לפגם מבטאת את העובדה שהחוק הישראלי מבין שייתכן מצב בו נפלה טעות בחוזה ומאפשר היחלצות מחוזה זה היות שכפייתו על הצדדים נוגד את רצונם הראשוני ואת עקרון חופש החוזים. לעומת זאת, התנאים והסייגים להוכחת פגם הטעות מהווים התאמה של דיני החוזים לחיי המסחר והעסקים הדינמיים, הדורשים לעיתים התעלמות מפגמים קלים ברצון של צד לחוזה ואכיפת חיובי החוזה.
הוכחת הטעות > יסודות העילה

על מנת להוכיח התרחשותה של טעות, יש להראות את התקיימותם של כמה יסודות:
לשון החוק היא "מי שהתקשר בחוזה עקב טעות...". על כן, ראשית, יש להוכיח קיומו של חוזה תקף, וזאת על פי המבחנים השונים הקבועים בפרק א' לחוק החוזים.
יש להוכיח קיומה של טעות, משמע, אמונה של צד לחוזה שאינה תואמת את המציאות. הטעות יכולה להיות כזו הנוגעת למצב עובדתי או חוקי, להוציא כזו שאינה נוגעת אלא בכדאיות העסקה. ישנן מספר דעות המפרשות ביטוי זה בדרכים שונות:
טעות הנוגעת למצב הדברים בהווה או בעבר היא טעות שאינה בכדאיות העסקה, משום שלגביה יש מקום לאמונה ברורה במצב דברים שגוי. זאת בשונה מטעות לגבי מצב דברים עתידי אשר, מטבעו, אינו ידוע בוודאות לאיש ואך טבעי לטעות לגביו.
טעות הנוגעת לשווי הממכר היא טעות בכדאיות העסקה. להבדיל מטעות הנוגעת לתכונות הממכר או לתיאורו.
טעות בנוגע לסיכון שצד לחוזה לקח על עצמו, במסגרת הסיכונים שכל אדם לוקח בעת שהוא כורת חוזה, תחשב לטעות שאינה אלא בכדאיות העסקה. לעומת זאת, סיכון שצד לחוזה לא לקח על עצמו לא ייחשב כעניין שבכדאיות העסקה.
גישה זו אומצה בהצעת חוק דיני ממונות, בה נכתב: " בסימן זה - 'טעות' - בין בעובדה ובין בדין, למעט טעות שהסיכון לגביה מוטל על הטועה.
יש להראות קשר סיבתי בין הטעות לבין כריתת החוזה.
על הקשר הסיבתי הנדרש להוכחת פגם הטעות להיות סובייקטיבי. כלומר, האם אותו צד ספציפי שהתקשר בחוזה (לא האדם הסביר) התקשר בו בגלל הטעות ולא היה מתקשר בו לולא הטעות. רק במקרה כזה, ישנו קשר סיבתי המתאים לפגם הטעות. 
בנוסף, יש להוכיח שהצד התקשר בחוזה עקב הטעות, וזאת בנוגע לחוזה המסוים שלפנינו. אף אם הוכח שהיה מוכן להתקשר בחוזה זה למרות הטעות אך בתנאים שונים (מחיר נמוך יותר וכדומה) אין בכך כדי לסתור את הקשר הסיבתי הדרוש לצורך עילת הטעות.
בנוסף לכך, על הטעות להיות טעות יסודית שלגביה "ניתן להניח שלולא הטעות לא היה מתקשר בחוזה". יסודיות הטעות תבחן בקנה מידה אובייקטיבי, כלומר, הטעות צריכה להיות כזו שאדם סביר לא היה מתקשר בחוזה אם לא היה טועה בה.
הוכחת הטעות > טעות של אחד הצדדים וטעות של שני הצדדים

סעיף 14 מבחין בין רמות שונות של טעות, כשההבדל ביניהן הוא ידיעה אודות הטעות או אי ידיעה, של הצד השני לחוזה. לדרגות אלה של הטעות ישנה משמעות בתוצאה הפגם.
הוכחת הטעות > טעות של אחד הצדדים וטעות של שני הצדדים > טעות ידועה לצד השני

סעיף 14(א) דן במצב בו צד לחוזה התקשר בחוזה עקב טעות יסודית והצד השני לחוזה ידע על כך או שהיה עליו לדעת על כך. כלומר, המדובר הוא בטעות חד צדדית. הדעות נחלקו בנוגע למשמעות הביטוי "על כך"- ידיעה של אילו עובדות נדרשת מהצד השני על מנת להיכנס לעילת הטעות הידועה?
על הטעות- על הצד השני לדעת על הטעות של עמיתו לחוזה בלבד.
על יסודיותה של הטעות- כפי שנאמר על ידי השופטת בן-פורת: "אפשר לראות צד לחוזה כמי ש״ידע או שהיה עליו לדעת ״, אם ידע על יסודיותה של הנחתו המוטעית של הצד השני, אף על־פי שגם הוא עצמו נתפס לטעות זהה או דומה" – כלומר, ידע שאילו עמיתו לחוזה טועה לגבי עניין זה, זוהי מבחינתו סיבה מהותית אשר בגינה יתקשר או לא יתקשר בחוזה.
על הטעות ועל יסודיותה- לפי גישה זו, שהיא המקובלת יותר, נדרשת ידיעה של הצד השני הן על טעותו של עמיתו לחוזה והן על היות טעות זו יסודית.
הוכחת הטעות > טעות של אחד הצדדים וטעות של שני הצדדים > טעות לא ידועה

סעיף 14(ב) לחוק מתייחס לטעות שהצד השני לחוזה לא ידע ולא היה עליו לדעת עליה. זוהי טעות אשר הצד השני לא היה מסוגל למנוע היות שלא היה מודע לה. על כן רמת חומרתה נמוכה מזו של טעות ידועה אשר אותה יכל הצד השני למנוע על ידי העמדת הטועה על טעותו.
תוצאות

תוצאות הפגם משתנות בין טעות ידועה לטעות שאינה ידועה.
במצב של טעות ידועה ישנה אפשרות לביטול חד צדדי של החוזה בידי הצד הטועה. עליו לעשות זאת בהודעה לצד השני תוך זמן סביר לאחר שנודע לו על הטעות
משמבוטל החוזה ישנה חובת השבה הדדית של מה שקיבל כל צד על פי החוזה. במקרה בו ההשבה איננה אפשרית או לא סבירה- יש להשיב את שווי התמורות שהועברו במסגרת החוזה.
כן, במצב בו החוזה ניתן להפרדה לחלקים והטעות נוגעת רק לאחד מהם- ניתן לבטל את אותו חלק בלבד. אם ניתן להניח כי הטועה לא היה מתקשר בחוזה לולא העילה (שזהו אכן המצב של טעות יסודית) הוא רשאי לבחור בין ביטול החוזה כולו לבין ביטול חלקי.
במצב של טעות לא ידועה אין לצד הטועה אפשרות לבטל את החוזה לפי רצונו. במקרה זה עניין הביטול נתון לשיקול דעתו של בית המשפט, אשר רשאי, להיענות לבקשת הטועה ולבטל את החוזה. בנוסף לביטול החוזה יכול בית המשפט לחייב את הצד הטועה בפיצויים לצד השני עבור הנזקים שנגרמו לו בגין ההתקשרות בחוזה.
בית המשפט יבטל את החוזה אם ראה לנכון לעשות כך לאחר ששקל שיקולי צדק שונים ואיזן ביניהם, כגון: חומרת הטעות, הפער בין התמורה שניתנה על ידי הטועה בגין טעותו לבין מה שקיבל בפועל, חומרת הפגיעה בטועה אם יוותר החוזה בעינו ואפשרויותיו לצמצם פגיעה זו. מנגד, ישקול בית המשפט את מידת הפגיעה במתקשר השני, את שינוי המצב שנוצר בינתיים, את מידת הפגיעה בצדדים שלישיים אם ישנם, את מידת הרשלנות של הצד הטועה ואת מועד הגשת התביעה לביטול (אם ישנו שיהוי משמעותי בינה לבין התרחשות הטעות ייטה בית המשפט לטובת הצד שאינו טעה. עניין זה ייבדק בטעות לא ידועה אך במסגרת שיקולי הצדק שכן חובת הביטול תוך זמן סביר איננה חלה מקום שבו בית המשפט הוא זה שמחליט על הביטול ולא הצד הטועה).
בנוסף לכך, לא ניתן לבטל חוזה על פי עילת הטעות, במקרה בו ניתן החוזה לתיקון, והצד השני לחוזה, בין אם ידע ובין אם לא ידע על הטעות, הודיע על נכונותו לתקן את החוזה לפני שבוטל.
ראו גם

דיני חוזים
הטעיה (חוזה)
כפייה (חוזה)
עושק (חוזה)
גמירות דעת ומסוימות
ייזהר הקונה
הערות שוליים

↑  חוק החוזים (חלק כללי) התשל"ג-1972, ס"ח 118.
↑  גבריאלה שלו דיני חוזים - החלק הכללי (התשס"ה) 273.
↑  שלו, שם, בעמ' 277; גישה זו אומצה בע"א 11/84 רבינוביץ נ' שלב, פ"ד מ(4) 533, 541.
↑  גד טדסקי "טעות בכדאיות העסקה" משפטים יב 329, 332 (התשמ"ב)
↑  ע"א 838/75 ספקטור נ' צרפתי, לב (1) 231, 239 (1977).
↑  דניאל פרידמן "הסיכון החוזי וטעות והטעיה בכדאיות" עיוני משפט יד(3) 459, 465-466 (1989).
↑  ס' 111 להצעת חוק דיני ממונות, התשע"א - 2011, ה"ח הממשלה 700.
↑  דניאל פרידמן ונילי כהן חוזים כרך א 757-758 (1991).
↑  ס' 14(א) לחוק החוזים (חלק כללי).
↑  איל זמיר "טעות והטעיה בכריתת החוזה" ספר אור: קובץ מאמרים לכבודו של השופט תיאודור אור 203, 231 (אהרן ברק, רון סוקול ועודד שחם עורכים, 2013)
↑  זאב צלטנר דיני חוזים של מדינת ישראל שער ראשון 189 (1974).
↑  בג"ץ 221/86 כנפי נ' ביה"ד הארצי לעבודה, מא(1) 469, 479-480 (1987).
↑  שלו, בעמ' 285.
↑  ע"א 2568/97 כנען נ' ממשלת ארצות-הברית, נז(2) 632, 665 (2003).
↑  ס' 14(א) לחוק החוזים (חלק כללי).
↑  ס' 20 לחוק החוזים (חלק כללי).
↑  ס' 21 לחוק החוזים (חלק כללי).
↑  ס' 19 לחוק החוזים (חלק כללי).
↑  ס' 14(ב) לחוק החוזים (חלק כללי).
↑  פרידמן וכהן, בעמ' 717-719.
↑  ס' 14(ג) לחוק החוזים (חלק כללי).
| דיני חוזים |
| --- | --- | --- |
| עקרונות יסוד | חופש החוזים • חוזים יש לקיים • תום לב |  |
| סוגי חוזים | חוזה אחיד • חוזה יחס • חוזה לטובת אדם שלישי • חוזה אופציה |  |
| פגמים בכריתת חוזה | חוזה למראית עין • טעות • טעות בחוזה (משפט עברי) • הטעיה • כפייה • עושק |  |
| מונחים נוספים | הצעה • זיכרון דברים • הסכם מכללא • הסכם ג'נטלמני • טעות סופר • כוח עליון |  |
הבהרה: המידע בוויקיפדיה נועד להעשרה בלבד ואין לראות בו ייעוץ משפטי.
טרשא

טרשא הוא מושג בהלכות ריבית, המושג מתאר מקרה של אדם שמשלם בהקפה ובעקבות כך שאינו משלם מיידית אלא בהקפה, המחיר שמשלם על החפץ הוא גבוה יותר אין בטרשא משום ריבית דאורייתא היות שמדובר בריבית דרך מקח והתורה לא אסרה כי אם ריבית דרך הלוואה. ישנם מספר חילוקי דינים, האם יש בהוספת המחיר הנ"ל משום ריבית או לא.
פירוש המילה

בביאור המילה טרשא נאמרו שני הסברים. הסבר אחד הוא של הערוך שהסבר המילה טרשא הוא מלשון חירש, היות שבערבית קוראים לחירש אטרש והסיבה לשם, היא שבדומה לכך שחירש אינו שומע, הריבית בטרשא, היא ריבית שאינה נשמעת, אלא נראית כמכירה רגילה.
פירוש נוסף למילה טרשא, הוא של הראב"ד שטרשא הוא מלשון גובה, וההסבר היות שהלוקח משלם מחיר גבוה יותר מהמחיר הריאלי בתמורה לכך שמשלם בהקפה.
פרטי הדין

מותר למוכר לדרוש מחיר גבוה יותר בתמורה לכך שמקבל את הכסף באיחור, אך בתנאי שאינו מציב שני אופציות, מחיר החפץ לפי תשלום מיידי ומחיר נוסף לפי תשלום בהקפה, שאם אומר כך הרי זה נראה כריבית ואסור. בנוסף, אם לחפץ יש מחיר קבוע ומחמת שהלוקח משלם בהקפה הלוקח משלם מעבר למחיר הקבוע הרי זה כאילו פירש שמשלם ריבית בתמורה לכך שמשלם מאוחר ואסור. בנוסף, גם אם אין שיווי קבוע לחפץ, אך בסיכום הנוכחי חרגו מכל שיווי אפשרי לחפץ, תוך שלכולם ברור שהסיבה היא מחמת שמשלם הלקוח בהקפה, גם אסור, שהרי גם זה כמפרש.
דוגמאות בני זמנינו

מצוי שמוכר נותן אפשרות של קניה בתשלומים אלא שהמחיר הוא מעט גבוה יותר, במקרה כזה אסור לקנות בתשלומים היות שהמחיר הגבוה הוא תשלום ריבית עבור המתנת המעות, הפתרון המוצע הוא להזכיר אך ורק את המחיר של החפץ בתשלומים ולא להזכיר את מחירו של החפץ בתשלום מיידי.
הערות שוליים

↑  תוספות בבא מציעא ס"ג ע"ב ד"ה ואמר
טוני ברוקס

צ'ארלס אנטוני (טוני) סטנדיש ברוקס (באנגלית: Charles Anthony "Tony" Standish Brooks;‏ 25 בפברואר 1932 – 3 במאי 2022) היה נהג מרוצים בריטי. התחרה במשך 6 עונות באליפות הפורמולה 1 במהלכן השתתף ב-39 מרוצים, השיג 6 ניצחונות וארבע פעמים נוספות הגיע לפודיום.
קריירה

ברוקס נולד בדוקינפילד, במחוז צ'שייר. אביו, צ'ארלס, היה מנתח שיניים וגם הוא עצמו למד את המקצוע. הוא החל להתחרות בשנת 1952 באירועים מקומיים. בשנת 1955 התחרה לראשונה במרוץ פורמולה 2, שהתקיים במסלול קריסטל פאלאס וסיים במקום הרביעי. את הבכורה באליפות הפורמולה 1 ערך בגרנד פרי מונקו בעונת 1956 בקבוצת BRM. את הניצחון הראשון השיג עונה לאחר מכן בגרנד פרי בריטניה, ניצחון אותו חלק עם סטירלינג מוס. הניצחון, שהושג במכונית של קבוצת ונוול היה הניצחון הראשון של יצרן בריטי באליפות.
לקראת עונת 1959 עבר להתחרות עבור קבוצת פרארי. מותו של פיטר קולינס במהלך עונת 1958 ופרישתו של מייק הות'ורן בסיום אותה עונה נתנו לברוקס אפשרות להאבק על תואר האליפות יחד עם ג'ק ברבהאם וסטירלינג מוס. בגרנד פרי מונקו, מרוץ פתיחת העונה, סיים במקום השני. הוא לא הצליח לסיים את גרנד פרי הולנד, אך ניצח את המרוץ בצרפת. בעקבות שביתה של עובדי חברת פרארי נאלץ להתחרות בגרנד פרי הבריטי במכונית מתוצרת ונוול, אך לא הצליח לסיים את המרוץ. הניצחון השני בעונה הושג בגרנד פרי גרמניה, שהתקיים במסלול אבוס. בגרנד פרי פורטוגל סיים במקום התשיעי ובגרנד פרי איטליה נאלץ לפרוש. במהלך גרנד פרי ארצות הברית, שהתקיים לראשונה כחלק מהאליפות, נפגע רכבו על ידי וולפגנג פון טריפס. ברוקס עצר את מכוניתו בצד הדרך על מנת לבחון נזקים ואיבד 2 דקות. הוא הצליח לסיים את המרוץ במקום השלישי ואת העונה במקום השני. בשתי העונות הבאות התחרה עבור קבוצות פרטיות וסיים במקום האחד עשר ובמקום העשירי. בסיום עונת 1961 פרש.
מלבד הפורמולה 1 התחרה גם במכוניות ספורט. הוא ניצח את מרוץ 1,000 הקילומטרים של נורבורגרינג (1957) ואת גביע RCA ‏ (1958). את שני המרוצים ניצח לצידו של סטירלינג מוס, כאשר השניים נוהגים באסטון מרטין. במהלך מרוץ 24 השעות של לה מאן נפגע בתאונה. תאונה זאת הצטרפה לתאונה נוספת בה היה מעורב בגרנד פרי הבריטי שהתקיים שנה קודם לכך. בשני המקרים התחרה כשהוא נוהג במכוניות אף על פי שידע שהן סובלות מבעיות מכניות. כקתולי אדוק נשבע שלא יסכן את חייו שוב ולא יתחרה במכוניות שאינן במצב מכני מושלם.
ברוקס מת ב-3 במאי 2022 בשנת ה-90 לחייו.
הערות שוליים

↑  Drivers: Tony Brooks, Grandprix.com
↑  Legends: Tony Brooks, MotorSport Magazin, September 2003, p.26
↑  "Formula 1 pioneer Brooks dies aged 90". BBC Sport (באנגלית בריטית). נבדק ב-2022-05-03.
| --- | --- |
בקרת זהויות :  GND: 1256851922  ISNI: 0000 0000 3944 470X  LCCN: nb2006004458  NTA: 322634717  VIAF: 73374701   WorldCat (עם VIAF): 73374701
חנא סניורה

| --- | --- |
אין תמונה חופשית
 לידה:  6 בנובמבר 1937 (בן 86) ירושלים, פלשתינה (א"י) 
 מדינה:  ישראל
 השכלה:  אוניברסיטת בנראס ההינדית 
 מעסיק:  אוניברסיטת ביר זית 
 
חנא סִניורה (בערבית: حنا السنيورة, תעתיק מדויק: חנא אלסניורה, נולד ב-6 בנובמבר 1937) הוא פוליטיקאי ואיש עסקים פלסטיני נוצרי.
עמדותיו

סניורה הציג באופן עקבי עמדה מתונה ביחס להסכסוך הישראלי-פלסטיני, והיה לאחד הפלסטינים הראשונים בשטחים שיצרו קשרים עם פעילי שלום ישראלים. בין השאר השתתף, החל משנות ה-70 של המאה ה-20, בכנסים ומפגשים לשלום ושיתוף פעולה שערך המגזין New Outlook.
בדצמבר 1983, ארגן ופרסם, יחד עם אישיים אחרים בגדה, הודעת גינוי נגד הפיגוע באוטובוס בקו 18 בירושלים.
במרץ 1988 השתתף במפגש ישראלי-פלסטיני בבריסל, בו השתתפו מהצד הישראלי חברי כנסת ופעילי שלום ובהם אבא אבן, אורה נמיר, חיים צדוק, אהרן יריב וצלי רשף. בכינוס הציג תוכנית שלום הכוללת הכרה הדדית בין ישראל ואש"ף והקמת מדינה פלסטינית מפורזת בקווי 1967. לפי דיווחים בעיתונות הישראלית אף נפגש בחשאי עם ראש הממשלה יצחק שמיר כדי להציג את התוכנית.
בעת האינתיפאדה הראשונה לימד באוניברסיטת ביר זית. הוא צידד במאבק לא אלים נגד ישראל וקרא לתושבים הפלסטינים לא לעבוד בישראל ולא לשלם מיסים לממשלת ישראל, וכן להחרים מוצרים המיוצרים בישראל, עד שישראל תכיר בזכויותיהם.
טיפול שורש כירורגי

| --- | --- |

צילום X-Ray של שן לאחר אפיסקטומי
 קישורים ומאגרי מידע
 MeSH:  D001047
טיפול שורש כירורגי או אפיסקטומי (באנגלית: Root end surgery או Apiceoctomy או root-end filling) הוא הליך כירורגי אנדודונטי בו מסירים את קצה השורש וממלאים חומר ביו-קומפטבילי בחלל קצה השורש.
הליך כזה בדרך כלל נצרך כאשר טיפול שורש קונבנציונלי קודם, נכשל באותה שן, וחידוש טיפול שורש נכשל אף הוא או במצב מורכב שבו לא היה מומלץ לבצע חידוש טיפול שורש. שיטות חדישות עושות שימוש באמצעים מיקרו-כירורגיים כגון מיקרוסקופ ניתוח דנטלי, חומר מילוי סידנו-סיליקטי(Calcium silicate), הכנת קצה אולטראסונית ועוד.
הסרת קצה השורש נדרשת כדי להסיר את כל הדלתא האפיקאלית (Apical delta), אשר נצרכת כדי להבטיח נקוי אנטומי מלא.
בדרך כלל החלופה היחידה לטיפול שורש כירורגי היא עקירת השן, שלאחריה טיפולי המשך יכולים להיות גשר, שתל, שיניים תותבות או פתרון אחר.
הערות שוליים

↑  הגדרה רפואית: "Excision of the apical portion of a tooth through an opening made in the overlying labial, buccal, or palatal alveolar bone"
(Dorland, 28th ed)
↑  "Endodontic Microsurgery". Compendium of Continuing Education in Dentistry. Aegis Communications. ביוני 2007. ISSN 1548-8578. {{cite journal}}:  (עזרה)
| --- | --- |
בקרת זהויות :  NLI: 987007294037605171  LCCN: sh85005980 
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
חצי האי דרוקר

| --- | --- |

מפת חצי האי בטהובן. חצי האי דרוקר הוא לשון היבשה השנייה מימין, במרכז המפה.
 נתונים גאוגרפיים
 קואורדינטות:  71°25′00″S 73°20′00″W﻿ / ﻿71.4167°S 73.3333°W﻿ / -71.4167; -73.3333
 נתונים מדיניים
  (למפת חצי האי האנטארקטי מוגדלת) בסיס חנרל ברנרדו אוהיגינס ריקלמהחצי האי דרוקר(למפת חצי האי האנטארקטי רגילה) בסיס חנרל ברנרדו אוהיגינס ריקלמהחצי האי דרוקר(למפת אנטארקטיקה רגילה) מסיב וינסון אמונדסן-סקוט מקמרדו ווסטוק ים ודל ים רוס מדף הקרח רוס  מעבר דרייק ארץ גרהאם האוקיינוס הדרומיחצי האי דרוקר(למפת אנטארקטיקה מוגדלת) מסיב וינסון אמונדסן-סקוט מקמרדו ווסטוק ים ודל ים רוס מדף הקרח רוס  מעבר דרייק ארץ גרהאם האוקיינוס הדרומיחצי האי דרוקר
 
חצי האי דֶּרוֹקֶר או חצי האי דֶּרוֹצֶ'ר (באנגלית: Derocher Peninsula) הוא חצי אי מכוסה שלג, בין מפרצון ברהמס ומפרצון מנדלסון, בצידו הצפוני של חצי האי בטהובן באי אלכסנדר, שבאנטארקטיקה.
חצי האי דרוקר הוא אחד משמונה חצאי האי שבאי אלכסנדר.
היסטוריה > גילוי ומיפוי חצי האי

חצי האי צולם מן האוויר על ידי משלחת החקר האנטארקטית רון, בין השנים 1947–1948.
חצי האי מופה בשנת 1960 על ידי דרק סירל (Derek J.H. Searle), מסקר שטחי חסות איי פוקלנד, בהתבסס על תצלומי אוויר אלה.
היסטוריה > מקור השם

שמו של הקרחון ניתן לו על ידי הוועדה המייעצת לשמות אנטארקטיים.
חצי האי נקרא על שמו של פול ג'י דרוקר (Paul J. Derocher) מצי ארצות הברית, שהיה המפקד של טייסת VXE-6 בין מאי 1985 - מאי 1986.
ראו גם

חצי האי בטהובן
חצי האי אירואיקה
חצי האי האריס
חצי האי פשה
הערות שוליים

1 2 3 4 5 6  מידע גאוגרפי והיסטורי
טוביאס פוטיה

טוביאס פוטיה (בגרמנית: Tobias Potye; נולד ב-16 במרץ 1995) הוא אתלט גרמני, סגן אלוף אירופה (מינכן 2022) בקפיצה לגובה.
ביוגרפיה

פוטיה נולד במינכן שבגרמניה.
ביוגרפיה > 2013 > אלוף אירופה עד גיל 20

באליפות אירופה עד גיל 20 שנערכה ביולי זכה במדליית זהב בקפיצה לגובה בשיא אישי חדש של 2.20 מטר.
ביוגרפיה > 2018

באליפות אירופה שנערכה באוגוסט בברלין שבגרמניה סיים במקום 16 בקפיצה לגובה בתוצאה של 2.21 מטר.
ביוגרפיה > 2021

באליפות אירופה באולם שנערכה במרץ בטורון שבפולין סיים במקום רביעי בקפיצה לגובה בתוצאה של 2.26 מטר.
ביוגרפיה > 2022

באליפות העולם שנערכה ביולי ביוג'ין שבאורגון, ארצות הברית, סיים במקום 19 בקפיצה לגובה בתוצאה של 2.21 מטר.
ביוגרפיה > 2022 > סגן אלוף אירופה

באליפות אירופה שנערכה באוגוסט במינכן זכה במדליית כסף בקפיצה לגובה בתוצאה של 2.27 מטר, אחרי ג'אנמרקו טאמברי מאיטליה (2.30 מטר) ולפני אנדריי פרוטסנקו מאוקראינה (2.27 מטר).
ביוגרפיה > 2023

באליפות אירופה באולם שנערכה במרץ באיסטנבול שבטורקיה סיים במקום רביעי בקפיצה לגובה בתוצאה של 2.26 מטר.
באליפות העולם שנערכה באוגוסט בבודפשט שבהונגריה סיים במקום חמישי בקפיצה לגובה בתוצאה של 2.33 מטר.
שיאים אישיים > אצטדיון

קפיצה לגובה: 2.34 מטר (2023)
שיאים אישיים > אולם

קפיצה לגובה: 2.30 מטר (2024)
חצי האי דניאל

|  נתונים גאוגרפיים |
| --- | --- |
 מיקום:  ים רוס 
 קואורדינטות:  72°50′00″S 169°34′59″E﻿ / ﻿72.8333°S 169.583°E﻿ / -72.8333; 169.583
 נתונים מדיניים
  (למפת אנטארקטיקה מוגדלת) מסיב וינסון אמונדסן-סקוט מקמרדו ווסטוק ים ודל ים רוס מדף הקרח רוס  מעבר דרייק ארץ גרהאם האוקיינוס הדרומיחצי האי דניאל(למפת אנטארקטיקה רגילה) מסיב וינסון אמונדסן-סקוט מקמרדו ווסטוק ים ודל ים רוס מדף הקרח רוס  מעבר דרייק ארץ גרהאם האוקיינוס הדרומיחצי האי דניאל
 
חצי האי דניאל (באנגלית: Daniell Peninsula) הוא חצי אי גדול, בחוף בורכגרווינק, בארץ ויקטוריה שבאנטארקטיקה.
חצי האי ממוקם בין כף דניאל לכף ג'ונס.
קרחון וייטהול, המכסה את הים באחד מצידי חצי האי, מפריד בין חצי האי לבין הרי ויקטורי. בחלקו האחר חצי האי מקושר אל הרי ויקטורי, בסמוך להר פריור.
הר ברוסטר הממוקם בחלק המרכזי של חצי האי דניאל ומתנשא לגובה 2,026 מטרים מעל פני הים, הוא הנקודה הגבוהה ביותר בחצי האי.
היסטוריה > מקור השם

שמו של חצי האי ניתן לו על ידי משלחת הסקר הגאולוגי האנטארקטי של ניו זילנד, אשר חקרה את האזור בעונת המחקר (הקיץ האנטארקטי) 1957–1958.
חצי האי נקרא על שמו של כף דניאל הסמוך; וזאת בהתאם לכך שחצי האי אדייר נקרא על שם כף אדייר, וחצי האי האלט נקרא על שם כף האלט.
גאולוגיה

חצי האי הוא כיפת בזלת מוארכת, שדובהה 1,524 מטרים מעל פני הים, וזאת בדומה לחצי האי אדייר וחצי האי האלט. חצי האי מורכב מארבע הרי געש מסוג חרוט מגן. הרי הגעש הם חלק מהאזור הוולקני האלט (Hallett Volcanic Province), שבקבוצה הוולקנית מקמרדו (McMurdo Volcanic Group). לפי תיארוך תיארוך אשלגן-ארגון, סלעי הטרכיט של הר ברוסטר נוצרו לפני 0.2 ± 12.4 מיליון שנים וסלעי ההוואיט של הר ברוסטר נוצרו לפני 0.3 ± 6.9 מיליון שנים.
בקצהו הדרומי של חצי האי מצוי הר געש מסוג חרוט מגן נוסף, הנחתך על ידי קרקס מאנדיבל. הר הגעש החצוי הוא מקורם של פסגת טוסלד, והפסגה החרוטית של הר לאבוק.
בקצהו הצפוני של חצי האי מצוי הר געש מסוג חרוט מגן נוסף, שגובהו 1,910 מטרים מעל פני הים. להר געש זה לא ניתן שם.
לקריאה נוספת

• Gunter Faure, Teresa M. Mensing, , PP 551 - 552
• James Clark Ross, , P 251
• The National Science Foundation (US), , PP 11-13
• Armadillo, E., F. Ferraccioli, A. Zunino, E. Bozzo, S. Rocchi, and P. Armienti, , https://doi.org/10.3133/ofr20071047SRP075
• J.L. Smellie, , GSA DATA REPOSITORY 2014010
הערות שוליים

1 2 3 4 5 6 7  מידע גאוגרפי והיסטורי
↑  מידע גאוגרפי על הר ברוסטר
↑  הגאזט האנטארקטי הניו זילנדי
↑  K/Ar and Rb/Sr dating of McMurdo Volcanic Group (north of Campbell Glacier) פרסום של האגודה הגאולוגית האמריקאית
טי אר נייט

| --- | --- |

נייט בהקרנת הבכורה של הסרט "27 שמלות", ינואר 2008.
 לידה:  26 במרץ 1973 (בן 51) מיניאפוליס, מינסוטה, ארצות הברית ארצות הברית 
 מדינה:  ארצות הברית 
 תקופת הפעילות:  מ-2002 
 מקום לימודים:  אוניברסיטת מינסוטה  Academy of Holy Angels 
 פרופיל ב-IMDb
 
תיאודור ריימונד "טי אר" נייט (באנגלית: Theodore Raymond "T. R." Knight; נולד ב-26 במרץ 1973) הוא שחקן אמריקאי. תפקידו הנודע ביותר היה כד"ר ג'ורג' אומאלי בדרמת בית החולים של רשת ABC, "האנטומיה של גריי".
ביוגרפיה

נייט נולד במיניאפוליס, מינסוטה. הוא החל לשחק בתיאטרון המקומי בעירו בגיל 5. לאחר סיום לימודיו בבית הספר התיכון נרשם נייט לאוניברסיטת סנט תומאס במינסוטה, ממנה נשר לאחר שהחל לקבל תפקידים ראשיים בתיאטרון בו שיחק בתור ילד.
ב-2006 התעורר ויכוח בין כוכבי "האנטומיה של גריי", פטריק דמפסי ואיזאיה וושינגטון, שבמהלכו, לטענתם של נייט ואחרים, פגע וושינגטון בנייט על רקע נטייתו המינית. בהמשך התנצל וושינגטון, באומרו "אני מאוד מצטער על מעשי והשימוש במילים הלא נכונות במהלך האירוע האחרון על הסט".
לאחר שהתקרית הופצה בתקשורת דיווח נייט בריאיון למגזין פיפל, ב-19 באוקטובר 2006, כי "אני מניח שהיו ספקות לגבי מיניותי, ואני רוצה להרגיע את השמועות המיותרות שמסתובבות בחוץ. בעוד אני מעדיף לשמור את החיים שלי פרטיים, אני מקווה שהעובדה שאני הומו היא לא החלק המעניין ביותר שבי".
המחלוקת התעוררה מחדש לאחר שוושינגטון הכחיש כל טענותיו של נייט בזמן ריאיון ל-E!‎ בשטיח האדום של טקס פרסי גלובוס הזהב ב-15 בינואר 2007. יומיים לאחר מכן הופיע נייט בתוכניתה של אלן דג'נרס והצהיר שוושינגטון העליב אותו על רקע נטייתו המינית בסט "האנטומיה של גריי" ב-9 באוקטובר 2006. נייט חבר קרוב של עמיתתו לסדרה, קתרין הייגל.
קריירה

כשהיה בחור צעיר עבר נייט לניו יורק והחל להופיע בברודוויי. ב-2001 הוא הופיע בחידוש להצגה "נתפסים על חם". בנוסף, הופיע ב-2003 כדמיס ב"טרטיף", ושיחק בהפקת האוף ברודוויי "Scattergood". ב-2004 כיכב במחזה הדרמטי "Boy".
בתחום הטלוויזיה, נייט היה חבר צוות בסדרת הטלוויזיה קצרת הימים של נייתן ליין, "Charlie Lawrence". ב-2005 הוא לוהק לתפקיד ד"ר ג'ורג' אומאלי, מתמחה, בדרמת בית החולים של רשת ABC "האנטומיה של גריי". הסדרה העניקה לו מועמדות לפרס שחקן המשנה הטוב ביותר בסדרת דרמה בטקס פרסי האמי לשנת 2007.
בדצמבר 2008 דווח למגזין פיפל כי נייט ביקש לבטל את החוזה שלו בסדרה. מאוחר יותר הסביר נייט כי עזב את הסדרה בגלל בעיית אמון בינו לבין יוצרת הסדרה, שונדה רימס. במהדורת 2 במרץ 2009 של מגזין פיפל טענה רימס, יוצרת הסדרה, תסריטתה ומפיקתה הראשית כי טענתו של נייט הייתה שקרית.
ב-4 באוקטובר 2009 הופיע נייט לראשונה במחזמר "Parade", שהציג בלוס אנג'לס, כליאו פרנק, מנהל יהודי של מפעל לעפרונות, שהואשם ב-1913 באונס וברצח של שכירה בת 13, מארי פאגן.
ב-2010 חזר נייט לברודוויי כשהחל להופיע כג'ון במחזה של דייוויד מאמט, "A Life in the Theatre", לצד פטריק סטיוארט.
בשנת 2017 שיחק בתפקיד ג'ון אדגר הובר, בסדרה "גאון", המספרת את סיפורו של אלברט איינשטיין, לצד אניה בוקשטיין, ג'פרי ראש ואמילי ווטסון. שיחק גם בסרט המוזיקלי "שוב שלום" לצדם של שאיין ג'קסון ונולן ג'רארד פאנק.
בשנת 2020 חזר לשחק בשני פרקים את ג'ורג' אומאלי ב"האנטומיה של גריי".
פילמוגרפיה > קולנוע

Adam the First‏ (2024) - ג'ייקוב ג'וניור.
פילמוגרפיה > טלוויזיה

Charlie Lawrence - ריאן למינג (2003)
פרייז'ר - אלכס (2003)
חוק וסדר: כוונה פלילית - ניל קולבי (2003)
CSI - זירו אדמס (2004)
האנטומיה של גריי - ד"ר ג'ורג' אומאלי (2005–2009)
רחוב סומסום - טוראי "I"‏ (2006)
חוק וסדר: מדור מיוחד - גבריאל תומאס/בריאן סמית'
תופסת - טומי ווהן (2017)
כאשר אנו זורחים - צ'אד גריפין (2017)
אלוהים שלח לי בקשת חברות - גדעון (2019)
האביר האמיץ (2019, דיבוב) - סר סדריק
הדיילת  - דייבי באודן (2020)
נאמנות עליונה - ריינס פריבס (2020)
פילמוגרפיה > תיאטרון > ברודוויי

נתפסים על חם - טים אולגוד (2001)
טרטיף - דאמיס (2003)
A Life in the Theatre - ג'ון (2010)
פילמוגרפיה > תיאטרון > אוף ברודוויי

החדר של מרווין (1998)
This Lime Tree Bower - ג'ו (1999)
מקבת' - דונלביין/השליח (1999)
Right Way to Sue - פרנקלין/דמויות שונות (2001)
The Hologram Theory - טוויטי (2001)
The Lake's End‏ (2003)
Scattergood - ברנדן היליארד (2003)
Voices of Peace and Dissent‏ (2003)
Earth to Bucky - באקי (2003)
The Marriage of Bette & Boo‏ (2007)
Sold - מיכאל (2011)
פילמוגרפיה > תיאטרון > תיאטראות שונים

מזמור חג המולד - טים הצעיר; דיק וילקינס/דמויות שונות (1978–1980; 1996)
אוליבר! - אוליבר (1985)
מזל תאומים - רנדי (1992)
יומן חוף ברייטון - יוג'ין מוריס ג'רמון (1993)
Journey's End - מחליף לדמות ג'ימי ריילי (1995)
Civil Ceremony - סמואל (1996)
She Stoops to Conquer‏ (1996)
Philadelphia, Here I Come! - ג'ו (1996)
חלום ליל קיץ - פרנסיס "צינור" (1997)
Racing Demon as Ewan Gilmour‏ (1997)
Angelheaded Hipster: Howl for Allen - אלאן גינזברג (1997)
מהומה רבה על לא דבר - הצופה (1998)
Ah, Wilderness! - ריצ'רד מילר (1999)
אמדאוס - אמדאוס מוצרט (2001)
פרויקט לארמי (2008)
Parade - ליאו פרנק (2009)
חצי האי ג'טי

| --- | --- |

 מידע כללי
 גובה:  195 מ' 
 מיקום:  אזור הברית האנטארקטית,
 קואורדינטות:  70°30′S 68°54′E﻿ / ﻿70.5°S 68.9°E﻿ / -70.5; 68.9
  (למפת אנטארקטיקה מוגדלת) מסיב וינסון אמונדסן-סקוט מקמרדו ווסטוק ים ודל ים רוס מדף הקרח רוס  מעבר דרייק ארץ גרהאם האוקיינוס הדרומיחצי האי ג'טי(למפת אנטארקטיקה רגילה) מסיב וינסון אמונדסן-סקוט מקמרדו ווסטוק ים ודל ים רוס מדף הקרח רוס  מעבר דרייק ארץ גרהאם האוקיינוס הדרומיחצי האי ג'טי
 
חצי האי ג'טי (באנגלית: Jetty Peninsula; מילולית: חצי אי המזח) הוא חצי אי מוארך ושטוח, הבולט לתוף מדף הקרח אמרי, שבאנטארקטיקה.
אורכו של חצי האי 48 קילומטרים.
חצי האי משתרע לכיוון צפון מערב, בסמוך ממזרח לאגם ביוור.
שיא גובהו של חצי האי ג'טי 195 מטרים מעל פני הים.